Taalgebruik: EllipstekenArgieffoto (Foto: danymena88, Pixabay) Die ellipsteken, ook genoem beletselteken, bestaan uit drie stippels (…). Die stippels maak die leser daarop bedag dat daar ŉ lang pouse in die dialoog is, dat ŉ spreker onderbreek word, of dat daar letters, woorde of stukke inligting uit die teks weggelaat is. Wanneer die ellipsteken ŉ deel van ŉ woord vervang, word dit sonder spasies aan die res van die woord vas geskryf. Wanneer dit egter ŉ hele woord, frase of sin vervang, word dit met ŉ spasie aan weerskante geskryf. Indien ŉ nuwe sin ná die ellipsteken begin, word die reëls vir die gebruik van hoof- en kleinletters aan sinsbegin gevolg. Indien daar ŉ leesteken ná die ellipsteken volg, word dit sonder ŉ spasie vas aan die ellipsteken geskryf; daar volg egter nooit ŉ punt ná die ellipsteken nie. Voorbeelde: Moenie dit eers oorweeg nie … Moenie my uittart nie! Nee! … Nee, ek kan nie. Ek … weet nie eintlik nie. Dit lyk beslis nie asof sy … enige verweer het nie. Sy het gedink Sondae is stil dae. Min het sy geweet… Ek sien jou vanm…, ek bedoel vanaand. Goeie ge… Wat de …? My liewe …! Dié inligting is oorspronklik gepubliseer in die nuwe Afrikaanse Woordelys en Spelreëls (11de omvattend herbewerkte uitgawe) Uitgewer: Pharos Prys: R450-00* Koop die boek nou by Graffiti Boeke vir slegs R360-00* *Prys onderhewig aan verandering